Joi, 23 mai, polițiștii Serviciului de Investigații Criminale din Sălaj au depistat și reținut două persoane din localitatea Halmășd, județul Sălaj. Este vorba despre un bărbat de 50 de ani și un tânăr de 23 de ani, ambii condamnați la închisoare pentru tentativă de omor. Tribunalul Sălaj a emis mandate de executare a pedepselor privative de libertate, stabilind condamnări de 6 ani și 6 luni, respectiv 5 ani și 6 luni de închisoare pentru cei doi.
Tot în aceeași zi, polițiștii Serviciului de Investigații Criminale, cu sprijinul polițiștilor Secției nr. 8 Poliție Rurală Sărmășag, au identificat și reținut un bărbat de 30 de ani din localitatea Lompirt, județul Sălaj. Judecătoria Șimleu Silvaniei a emis pe numele acestuia un mandat de executare a pedepsei cu închisoarea, fiind condamnat la 8 ani de detenție pentru comiterea infracțiunii de viol.
Toți cei condamnați au fost introduși în Centrul de Reținere și Arestare Preventivă al Inspectoratului de Poliție Județean Sălaj, urmând să fie transferați la penitenciar pentru a-și executa pedepsele.